## Generelle spørsmål:

Er definisjon og tilleggsbeskrivelse for de forskjellige objekttypene godt nok beskrevet? Hvis ikke, hva burde forbedres? Dette gjelder også for grunnrissreferanse.

Er det nok skisser/bilder som forklarer hvordan objekttyper og ev relasjoner mellom disse skal registreres?

Spesielt tenker vi på:

* Vegdekkekant (som inneholder flere foreslått utgåtte objekttyper)
* Flateavgrensingene VegAnnenAvgrensning og VegFiktivGrense
* Flatene VegKjørende og VegGåendeOgSyklende
* Vegoppmerking

## Avgrensning av vegflater – behov for å beskrive flere eksempler?

Ulike typer avkjørsler, eller tilfeller der sykkelveg eller gangveg møter VegKjørende har tidligere blitt registrert på forskjellige måter. Er det behov for å beskrive flere eksempler i registreringsinstruksen for å få en mer ensartet praksis? Vil det være en fordel å få inn illustrasjoner i instruksen som viser ulike situasjoner, for eksempel der det er fortau mellom veg og avkjørsel med kantstein/nedsenket kantstein. Se eksempel på figur 35 i registreringsinstruksen som viser flere møtende flater og avgrensingslinjene til disse.

Benevnelse for høydereferanse

Som høydereferanse blir blant annet «vegdekke», «vegbane» eller «kjørebane» brukt på de forskjellige objekttypene i dag. Burde vi finne et felles navn for disse, eller er foreslåtte benevnelser dekkende?

OverkjørbartArealAvgrensning

Er den nye objekttypen OverkjørbartArealAvgrensning godt nok beskrevet i tekst og bilder? Hvis ikke, hva burde forbedres?

Informasjon om Fortausflater

Flate for fortau som foreslås innført i FKB 5.0 vil bli representert som en skrå flate som strekker seg fra ytterkanten av fortauet (representert av Vegdekkekant eller VegFiktivGrense) ned til vegbanenivå (ved kantstein/fortauskant) mot veien. Det vil medføre at fortausflaten ikke blir representert med riktig 3D, siden det ikke vil være hensiktsmessig å registrere dette fotogrammetrisk. Kantstein kan eventuelt registreres med andre datafangstmetoder for å få fortausflaten riktig representert i 3D (se kapittel 2.14.2 om Kantstein i Høringsnotat FKB 5.0).

Kvalitet/Synbarhet

Merknaden i slutten av kapittel 4.2 om Kvalitetsklasser er forenklet og endret gjeldende synbarhet av objekter i FKB-Veg. Vi ønsker tilbakemeldinger på om disse forenklingene og endringene er gode nok og forklarende.